ບົດສຶກສາຄົ້ນຄວ້າ ສະບັບໃໝ່ ຄາດຄະເນວ່າ ລະດັບນ້ຳ ຈະສູງຂຶ້ນຫຼາຍເທົ່າ ພາຍໃນສັດຕະວັດໜ້າ 
ບົດສຶກສາຄົ້ນຄວ້າ ສະບັບໃໝ່ ໄດ້ພົບເຫັນວ່າ ລະດັບນ້ຳ​ໃນມະຫາສະມຸດ ຂອງໂລກ ຈະສູງຂຶ້ນສອງແມັດ ພາຍ ໃນ ປີ 2100 ແລະ ຫຼາຍເຖິງ 15 ແມັດພາຍໃນ ປີ 2500.
ບົດສຶກສາຄົ້ນຄວ້າ ສະບັບໃໝ່ ສະແດງໃຫ້ເຫັນວ່າ ລະດັບ ນ້ຳທະເລ ຈະສູງຂຶ້ນຫຼາຍກວ່າ ທີ່ໄດ້ເຊື່ອກັນໃນເມື່ອກ່ອນ ພາຍໃນທ້າຍສັດຕະວັດນີ້ ຍ້ອນການລະລາຍຢ່າງໄວວາ ຂອງນ້ຳກ້ອນຢູ່ຂົ້ວໂລກໃຕ້ ໂດຍການນຳໃຊ້ຄອມຜິວເຕີ້ທີ່ທັນສະໄໝທີ່ສຸດ ຈຳລອງຫຼາຍ ຮູບແບບ, ນັກຄົ້ນຄວ້າຊາວອາເມຣິກັນ ທ່ານ Rob deConto ແລະ David Pollard ໄດ້ພົບເຫັນວ່າ ລະດັບການປ່ອຍແກັສ ເຮືອນແກ້ວ ຢູ່ໃນປັດຈຸບັນນີ້ ຈະເຮັດໃຫ້ລະດັບນ້ຳໃນມະຫາ ສະມຸດຂອງໂລກ ສູງຂຶ້ນ ສອງແມັດ ພາຍໃນປີ 2100 ແລະ ຫຼາຍເຖິງ 15 ແມັດພາຍໃນ ປີ 2500 ເມື່ອປຽບທຽບໃສ່ ບົດລາຍງານຫຼ້າສຸດຈາກຄະນະຮັບຜິດຊອບ ເລື້ອງການປ່ຽນແປງ ຂອງ ດິນຟ້າອາກາດ ລະຫວ່າງລັດຖະບານຂອງອົງການສະຫະປະຊາຊາດ ທີ່ໄດ້ຄາດຄະເນວ່າ ລະດັບຂອງນ້ຳທະເລ ຈະສູງຂຶ້ນຕ່ຳກວ່ານຶ່ງແມັດພາຍໃນປີ 2100 ຍ້ອນການອຸ່ນຂຶ້ນ ຂອງ ນ້ຳທະເລ, ການລະລາຍຂອງແຜ່ນນ້ຳກ້ອນ ແລະ ໄຫລ່ແຜ່ນນ້ຳກ້ອນ ຢູ່ເກາະ Greenland ຖ້າການທຳນາຍຂອງ ທ່ານ deConto ແລະ Pollard ທີ່ໄດ້ຖືກພິມເຜີຍແຜ່ໃນວາລະສານ Nature ໃນວັນພຸດວານນີ້ ຫາກຖືກຕ້ອງ, ແຄມຝັ່ງຫຼາຍໆແຫ່ງ ເຊັ່ນວ່າ ພາກໃຕ້ຂອງລັດ Florida ແລະ New Orleans ຢູ່ໃນສະຫະລັດ, ແຄມຝັ່ງຂອງນະຄອນ Shanghai ແລະ Bangladesh ອາດຈະຖືກຂົ່ມຂູ່ ໂດຍລະດັບນ້ຳທະເລ ຢ່າງຮ້າຍແຮງ ນັກຄົ້ນຄວ້າທັງສອງໄດ້ສຶກສາຄົ້ນຄວ້າ ຍຸກສະໄໝຕອນຕົ້ນຂອງການອຸ່ນຂຶ້ນຂອງໂລກ ໃນຊ່ວງເວລາ ຢ້ອນຫລັງໄປເມື່ອ 3 ລ້ານປີກ່ອນ ແລະ 125,000 ປີກ່ອນ ເພື່ອຄົ້ນຫາວ່າ ເປັນດ້ວຍວິທີໃດ ແລະຍ້ອນຫຍັງ ຈຶ່ງມີການລະລາຍຂອງນ້ຳກ້ອນ ຢູ່ຂົ້ວໂລກໃຕ້ ເກີດຂຶ້ນ ພວກເຂົາເຈົ້າໄດ້ພົບເຫັນວ່າ ແຜ່ນນ້ຳກ້ອນອາດບໍ່ຄົງຕົວໄດ້ ຍ້ອນມີອ່າງນ້ຳອຸ່ນ ຢູ່ເທິງ ແຜ່ນນ້ຳກ້ອນຂອງຂົ້ວໂລກໃຕ້ ທີ່ເຮັດໃຫ້ແຜ່ນນ້ຳກ້ອນແຕກຫັກອອກ ພ້ອມກັນກັບ ການຫຍຸບຕົວ ພັງທະລາຍລົງ ຂອງແຜ່ນນ້ຳກ້ອນ ທີ່ກໍ່ຕົວສູງກວ່າລະດັບນ້ຳທະເລນັ້ນ